L'article 169 de l'Estatut atribueix a la Generalitat la competència exclusiva sobre els transports de ferrocarril que transcorrin íntegrament dins el territori de Catalunya, amb independència de la titularitat de la infraestructura.
En exercici d'aquesta competència, l'Administració de la Generalitat ha assumit, en virtut del Reial decret 2034/2009, de 30 de desembre, les funcions de l'Administració General de l'Estat corresponents al servei de transport de viatgers per ferrocarril de rodalies, que actualment presta l'empresa Renfe Operadora.
La Llei 4/2006, de 31 de març, ferroviària, és aplicable, d'acord amb el que determina el seu article 2, als serveis de transport ferroviari i les infraestructures que integren el sistema ferroviari de Catalunya.
D'acord amb l'article 4 d'aquesta Llei, el sistema ferroviari de Catalunya està configurat, entre d'altres, pels serveis de transport ferroviari que circulen per les infraestructures ferroviàries de titularitat de l'Administració General de l'Estat o de les entitats públiques que hi són adscrites i que tenen l'origen i la destinació dins del territori de Catalunya, encara que circulin per vies connectades a la xarxa general de l'Estat.
La projecció de la Llei 4/2006 esmentada sobre el servei de rodalies assumit per l'Administració de la Generalitat requereix l'adopció d'algunes mesures en relació a aquest.
Una d'aquestes mesures afecta la pròpia naturalesa jurídica del servei.
L'article 31 de la Llei 4/2006 determina que el transport ferroviari és un servei d'interès general i essencial per a la comunitat i que, com a tal, es presta en règim de lliure competència, d'acord amb el que estableix la pròpia Llei i sens perjudici de les excepcions que estableix.
A aquest respecte, l'apartat 3 de l'article 31 preveu que el Govern pot declarar de servei públic determinats serveis de transport ferroviari en els supòsits a què fa referència l'article 36.
En aquest cas, el Govern pot atribuir directament la gestió d'aquests serveis a un ens o un operador públic.
Per la seva banda, l'article 36 de la Llei de constant referència preveu que el Govern pot declarar de servei públic la prestació de determinats serveis de transport ferroviari del sistema ferroviari de Catalunya quan siguin necessaris per garantir la comunicació entre diversos punts del territori de Catalunya en unes condicions adequades de freqüència i qualitat de l'oferta.
L'opció del legislador en aquest àmbit es posa de manifest en la disposició addicional segona de la Llei, que declara que els serveis de transport ferroviari de viatgers, que en el moment de la seva entrada en vigor presten les empreses ferroviàries Ferrocarrils de la Generalitat de Catalunya i Ferrocarrils Metropolitans de Barcelona, són serveis públics de transport ferroviari.
Aquesta declaració és plenament coherent amb el que disposa la normativa comunitària i, en concret, el Reglament (CE) 1370/2007, de 23 d'octubre, sobre els serveis públics de transport de viatgers per ferrocarril i per carretera, que preveu els mecanismes de garantia de la prestació de serveis d'interès general que siguin més freqüents, més segurs, de major qualitat i més barats que els que el joc del mercat hagués permès prestar.
En conseqüència, atenent el que preveu la normativa catalana i comunitària en matèria de transport ferroviari, i de forma anàloga amb el que estableix la Llei 4/2006 respecte als serveis ferroviaris prestats per les empreses Ferrocarrils de la Generalitat de Catalunya i Ferrocarrils Metropolitans de Barcelona, és necessari i procedent la declaració de servei públic dels serveis ferroviaris de rodalies, ja que és un servei essencial per garantir la comunicació entre diversos punts del territori de Catalunya en unes condicions adequades de freqüència i qualitat de l'oferta.
Aquesta declaració de servei públic s'ha de complementar amb l'adaptació corresponent del Reglament (CE) 1371/2007, de 23 d'octubre, sobre els drets i les obligacions dels viatgers per ferrocarril.
L'article 2 d'aquesta norma comunitària preveu, en base a les diferències existents entre els diversos tipus de serveis de transport de viatgers, que els estats membres puguin concedir exempcions respecte de l'aplicació de les disposicions del Reglament esmentat, entre d'altres, als serveis de transport de viatgers per ferrocarril suburbà, urbà i regional.
D'acord amb aquesta previsió normativa escau declarar determinades exempcions respecte als serveis ferroviaris de rodalies de Catalunya.
Es tracta, en primer lloc, de determinar que l'article 10 del Reglament (CE) 1371/2007, de 23 d'octubre, no serà d'aplicació als serveis de rodalies, ja que els sistemes d'informació i reserva, establerts per aquest precepte, no resulten adequats per a un servei ferroviari d'aquestes característiques.
En segon terme, cal acordar que els articles 21 a 24, del Reglament esmentat, no s'apliquen als serveis de rodalies durant un termini de cinc anys.
Per fer viables les condicions d'assistència a les persones amb discapacitat o amb mobilitat reduïda en els termes que preveuen aquests preceptes és necessari fixar aquest termini inicial d'exempció que permeti adequar estacions, andanes i material rodant i establir els protocols corresponents que garanteixin les condicions en què s'ha de prestar assistència a aquestes persones.
Per tot això, a proposta del conseller de Política Territorial i Obres Públiques, el Govern
—1 Declarar de servei públic la prestació dels serveis ferroviaris de rodalies a Catalunya.
—2 Establir les exempcions següents, en relació als serveis ferroviaris de rodalies a Catalunya, respecte de l'aplicació dels preceptes, del Reglament (CE) 1371/2007, de 23 d'octubre, que s'indiquen així mateix sobre els drets i les obligacions dels viatgers per ferrocarril:
a) L'article 10 no és d'aplicació als serveis de rodalies.
b) Els articles 21 a 24 no s'apliquen als serveis de rodalies durant un període de cinc anys.
L'entitat pública empresarial Renfe Operadora ha de presentar davant el Departament de Política Territorial i Obres Públiques, abans del 31 de desembre de 2010, un informe justificatiu de les mesures adoptades i programades per adaptar la seva activitat al que estableix el Reglament (CE) 1371/2007, de 23 d'octubre.
Als efectes del que preveu l'article 30 del Reglament esmentat, es designa el Departament de Política Territorial i Obres Públiques com a organisme responsable de la seva execució.
—3 Facultar el conseller de Política Territorial i Obres Públiques per adoptar les resolucions i dur a terme les actuacions que corresponguin per al desenvolupament i execució d'aquest Acord.
—4 Informar d'aquest Acord en compliment del que estableix l'article 2.7 del Reglament (CE) 1371/2007, de 23 d'octubre.
—5 Disposar la publicació d'aquest Acord al Diari Oficial de la Generalitat de Catalunya.